《十一月四日陪诸公游神泉南山院二十韵》
宋代·郭印

官閒访招提，偶作南山游。
门前乔木阴，苍藤挂髯虬。
野僧出迎我，貌古气且柔。
相将入壶中，水竹净双眸。
万竿团修翠，一溪皱横流。
长桥翼方沼，彷佛疑行舟。
角门通细路，崎岖上层丘。
树色老欲暝，风声寒自飕。
佛阁瞰澄碧，下有百丈湫。
客言龙所邑，不受鱼与鰌。
行行更小亭，罗坐得小休。
石罅流清泉，甘冷无与俦。
濯足夫岂敢，洗耳良末由。
自怜山中人，十载冠压头。
公檄听奔走，端似置书邮。
惟有烟霞疾，沈绵未肯瘳。
邂逅惬幽怀，落日尚迟留。
五斗奚堪恋，十亩亦易求。
要希陶渊明，投绂事农畴。
超然傲尘世，知命复何忧。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。